# Dansk Fritidsfiskerforbund

**Forretningsudvalget**

**Referat af udvalgsmøde torsdag d. 6. maj. 2021 kl. 12.00**

**Deltagere:**

Arne Rusbjerg

Finn Frandsen

Bjarne Christensen

Brian Bagger

Erik Holk

Hans Bomberg

Ib Jensen

Jørgen Skytte Jeppesen

**Afbud:**

Bruno Müller

Niels Friis

1. **Godkendelse af dagsorden**

Dagsorden blev godkendt

1. **Godkendelse af referat fra sidste FU møde.**

Sidste mødes referat blev godkendt.

.**3. Orientering ved formanden.**

Arne orienterede om Limfjords sammenslutningens forslag til bekendtgørelsesændringerne omkring Limfjorden. EU´s anbefaling om at Natura 2000 områderne skulle sammenlignes med minedrift og helt friholdes for både jagt og fiskeri vakte i starten en del harme, men Arne håber dog vi lander på et tåleligt niveau. Danmarks naturfredningsforening har foreslået, at al ålefiskeri skal forbydes øjeblikkeligt. Ib mener det er vigtigt, at inddrage kommunerne i diskussionen, som de har gjort i kraft af deres medlemskab af naturpark Lillebælt. Finn har også forsøgt at inddrage kommunen i diskussionen om udløbsrøret fra rensningsanlægget i Hadsund, men uden held. Arne siger, at der går rygter om, at der snarligt via § 7 udvalget kommer en gennemgang af fritidsfiskernes redskaber, hvor det bl.a. forventes, at der kommer en klar definition af hvad en tejne består af og hvordan dens form må være.

**Arne foreslår, at årsmødet afholdes lørdag den, 28. august under forudsætning af at forsamlingsforbuddet er tilstrækkeligt højt til den tid.**

.**4. Nyt fra diverse udvalg.**

* **4.1. Fiskeriudvalget**

Ingen møder siden sidst.

* **4.2. § 7-udvalget**

Ingen møder siden sidst, det forventes dog, at der bliver et møde hen over sommeren. Erik gennemgik et forslag fra Nissum Fjord til § 7 udvalget, hvor man i Nissum bl.a. ønskede at få lov til, at bruge 3 helt garn i stedet for 1 garn som det er i dag. Erik har nu fået udkastet til den nye BEK. for Nissum Fjord, men han forundres over, at deres henvendelse overhovedet ikke er nævnt og over hvorledes fiskeripolitisk kontor helt kan negligere henvendelsen fra Nissum Fjord og udsende et udkast, hvor det helt og aldeles er udeladt ????? Erik skriver nu et høringssvar, hvor han gør opmærksom på sin utilfredshed.

* **4.3. Forsikringer**

Brian beretter, at der tegnes en hel del nye båd forsikringer i øjeblikket. Han har siden sidst haft et par kedelige sager, som dog er løst og glemt.

* **4.4. Skarvudvalg**

Jørgen berettede om arbejdet i skarvarbejdsgruppen med udkastet til den nye skarv forvaltningsplan, som forventes at komme i høring midt i maj og dette til trods for, at Foreningen for skånsomt kystfiskeri, Erhvervsfiskerne, Amatørfiskerne og vi IKKE kunne tilslutte os udkastet til forvaltningsplanen, og efterfølgende sendte en samlet henvendelse til Miljøminister Lea Wermelin for, at gøre opmærksom på vore kritikpunkter og for, at understrege, at vi IKKE kunne tilslutte os planen i dens nuværende form

* **4.5. Miljø**

Hans kommenterede planen om en ny havvindmøllepark i den Nordvestlige del af Jylland ca. 20 sømil ud for Thorsminde / Hvide Sande, men anser den dog ikke som et problem, idet de jo også er med til at danne nye rev. Han fortæller endvidere, at Odense universitetshospital har søgt om lov til yderligere udledning af spildevand i Odense Fjord. Arne siger, at der i fremtiden kommer nye krav til os også mht. genanvendelse af garn materialer. Der kommer også yderligere krav til producenterne og forhandlerne, som bl.a. vil indebære, at der skal være pant på fiskegrejer for at sikre at grejerne genanvendes.

* **4.6. Bladet og hjemmesiden**

Bruno var fraværende, så ikke noget nyt om bladet og hjemmesiden. Det besluttedes endvidere, at alle i FU som deltager i forskellige møder efterfølgende sender et kort memorandum til øvrige FU medlemmer.

* **4.6 a Søsportens sikkerhedsråd**

Bruno var jo fraværende, men havde på forhånd sendt nedennævnte memorandum fra et møde i Søsportens Sikkerhedsråd:

* Økonomi
* Tryg Fonden har doneret 6 mio. kr. til indsatsen fremover, mens Orients Fond har doneret 1 mio. kr. Søfartsstyrelsen bidrager med 4.23 mio. kr.
* Et reduceret budget på årligt 2,3 mio. kr. fra Tryg Fonden og Orients Fond. På trods af det reducerede budget er vi i stand til at fastholde et højt aktivitetsniveau og udvikling af indsatsen.
* Orientering om Sejl Sikkert Alarm  
  Vi nærmer os 20.000 brugere   
  Appen har tracket 15.000 ture – alene i 2020 er tracket 10.000 ture.  
  I 2020 været 59 nødmeldinger 71 assistancekald i appen til JRCC
* Sejl Sikkert 2021-2023, der har i Sejl Sikkert været fokus på:   
  - Forankring af sikkerhed i klubberne   
  - Fritidsfiskere i små joller   
  Sejl Sikkert har indkaldt til flere opstartsmøder med rådets organisation
* Indsatsen vil fremover have hovedfokus på to hovedområder:  
  1.Forankring af sikkerhedskulturen i klubber  
  2. Ældre fiskere i små joller
* **4.7. Regnskabskontoret**

Bjarne præsenterede årsregnskabet, som udviser et overskud på kr. 28.500,- han uddelte og gennemgik status 2021, samt budgettet for 2021 som udviste en underskud på 14.300 kr., primært pga. vores kørende medlemskampagne, hvor kontingentpengene for nye medlemmer er blevet ude i foreningerne, samt at vi har betalt 6.500 kr. til den tabte retssag vi har kørt vedr. brug af fangstrør Vi forventer at det endelige resultat bliver et underskud på max 2-4 tusinde kroner. Bjarne har endvidere bedt bladkompagniet om en opgørelse af deres leverancer for, at beregne deres performance procent. Det viser sig, at de performer tilfredsstillende i.f.t. det lovede.

* **4.8. Medlemskontoret**

Efter udmeldingerne i januar faldt medlemstallet lidt, men det er begyndt at rette sig igen og medlemstilgangen i 2021 er på 147 medlemmer. Vi har vi fået 90 nye medlemmer fra en Sjællandsk forening, som lige nu har meldt sig ind. Bjarne redegjorde for et forslag han agter at stille til årsmødet vedr. et nyt medlemskab, et ægtefælle medlemskab, hvor et familiemedlem til et af vore medlemmer og med samme adresse kan blive medlemmer af hovedforbundet for kr. 50,00,- pr. år. De vil således også blive omfattet livsforsikringen, men ikke modtage bladet.

* **4.9. Bierhvervsfiskere**

Der er ikke afholdt møder siden sidst.

* **4.10 DTU**

Mads Christoffersen fra DTU har opsagt sin stilling og skal fremtidigt arbejde hos COWI. Oveni har Josianne varslet sin pension og det vil formentligt være Mette Kjellerup som overtager.

**5. Fiskeridirektoratet – Vest & Øst.**

Der har været afholdt et virtuelt møde, men Arne kunne ikke logge på og ved derfor ikke noget om mødet.

**7. Medlemskampagne udvalg**

Der arbejdes fortsat på at få flere nye medlemmer, bl.a. i kraft af den nye kontingentform for nye medlemmer med 1. halvår gratis o.s.v. Derudover er der indkøbt forskellige reklame artikler til uddeling på årsmødet.

**8. Friluftsrådet**

Finn har siddet i Nordjylland, som repræsentant for DFF, men har meldt sig ud fordi han ikke føler vi som fritidsfiskere bliver tilgodeset tilstrækkeligt og det meste handler om hestepiger, sportsfolk, motionister o.l. Der har været en del online møder. Finn har haft med stier o.s.v. i kommunen at gøre, men er nu kommet på tværs med en lodsejer, som har lavet afspærringer af stier o.l.

**9. Eventuelt**

Erik spørger om hvorledes vi andre modtager betaling fra vore medlemmer, hvortil der kom forskellige forklaringer.

Næste møde 1 time før årsmødet.

**Referent:**

Jørgen Skytte Jeppesen